
SEDIS 


COMMENTARIUM OFFICIALE 


ACTA PI PP. XI 


LITTERAE DECRETALES 


BEATAE IOANNAE ANTIDAE THOURET VIRGINI CAELITUM HONORES DECER- 
NUNTUR. 


PIUS EPISCOPUS 
SERVUS SERVORUM DEI 
AD PERPETUAM REI MEMORIAM 


Sub salutiferae Crucis arbore lilia et rosae, divini Agni irrigata san- 
guine, perpetuo in agro dominico florescunt: lilia quidem puritatis et rosae 
caritatis, quibus potissimum virtutibus mundi Redemptori testimonium 
electi quotidie dicunt. 

Praeclarus puritatis et caritatis flos, Ioanna Antida Thouret, suarum 
suavissimo virtutum odore universam replet Ecclesiam et Nos, qui hocce 
piaculari anno, humanae Redemptionis memoriae undevicies saeculari 
sacro, gaudio perfundimur, quod Nobis et copiosissimos christifidelibus 
redemptionis fructus ostendere datum est et ad caelitum honores fortis- 
simam hodie illam evehere virginem, quam quippe Dominus vigilantem 
invenit, quaeque accepta caritatis lampade sumpsit secum oleum et ve- 
niente Domino introivit cum eo ad nuptias. 

In dioecesis Bisuntinae in Gallia Sancey-le-Long oppido, non ditibus, 
sed piis honestisque parentibus, Ioanne Francisco Thouret et Claudia 
Labbe, ortum illa duxit die Novembris mensis vicesima septima, anno 
millesimo septingentesimo sexagesimo quinto, eademque die sacro fonte 

abluta est. Usque a prima pueritia a prudentissima matre studiose insti- 
tuta, obedientia, pietate morumque probitate enituit; diu orationi tum 
domi tum in sacris aedibus vacare, atque coaequalibus in christiana cate- 
chesi e sui parochi mandato erudiendis sedulam navare operam in deliciis 
habuit. Undecim vix annos agens primum ad sacram Synaxim maximo 
accessit fervore; quinque autem post annos matre orbata, huius quasi 
vicem gerens, patris, fratrum sororumque curam suscipere debuit. 
Memoriae proditum est tunc temporis eam infidae famulae artes se 
illecebris dolose sollicitantis ita despexisse, ut, adiuvante Deipara Imma- 
culata, e tanto periculo erepta suae illico Deo virginitatis florem vovere 
non dubitaverit. Interim cum intra domesticos parietes virtutes suas, 
caritatem praecipue, haud continere posset, ad adiutricem pauperibus 
aegrotisque exhibendam operam vehementer urgeri se sentiens, religiosae 
id generis vitae condicionem amplecti serio cogitare coepit. Quod consi- 
lium suae conscientiae moderatori primum, patri suo deinde amantissimo 
aperuit, qui, filiae operam domui suae gubernandae prorsus necessariam 
existimans, eius voluntati nimirum renuit obsecundare, quin immo honestas, 
urgente quoque amita, nuptias ipsi proposuit. At Ioanna Antida a suscepto 
proposito non destitit, ac, fervidis ad Deum effusis precibus ut genitoris 
mutaretur consilium, non tantum illius assensum, sed omnia quoque ad 
religiosum statum ineundum, ab ipsomet diligenter parata, obtinuit. 
Paterna itaque benedictione recreata, Lutetiam Parisiorum se contulit, 
et kalendis novembribus anno millesimo septingentesimo octogesimo 
septimo laetissimo animo Puellarum a Caritate Institutum 8S. Vincentii 
a Paulo amplexa est, ibique fyrocinium iniit. Mirum profecto fuit quam 
eximium humilitatis, obedientiae, pietatis ac ceterarum virtutum exem- 
- plum usque ab initio sodalibus praebuerit: ad omnia namque et difficilia 
quaeque mandata explenda semper parata et diligens fuit, atque, probe 
noscens religiosum statum in vitae sacrificio plane consistere, adversa 
omnia patientissime toleravit, rigidam praesertim cuiusdam sororis linteis 
et supellectilibus custodiendis praepositae severitatem. Verum ob assi- 
duum gravemque sibi impositum laborem viribus corporis debilitata, 
timens ne infirmae valetudinis causa ad religiosam vitam prosequendam 
inepta existimaretur, Deum ferventissime exoravit ut, divo Vincentio a 
Paulo patrocinante, prosperae restitueretur valetudini; quam cito maxima 
cum laetitia ita est assequuta, ut non multo post Instituti habitum susci- 
pere, atque sedulam tam in nosocomiis aegrotis curandis, quam in scholis 
puellis erudiendis operam praestando, inceptum tyrocinium exsequi po- 
tuerit. Quod agens non solum caritate et patientia, sed et castimonia et 
firmissima in proposito constantia praecelluit, praesertim cum non semel 

ad honestissimas quasdam nuptias sollicitata, firmiter prompteque renuit, 
se profitens Iesu Christi sponsam iam esse et ad illum prorsus per- 
tinere. 

Interea teterrima illa oborta est in Gallia seditio, quae tum privata 
et publica, tum humana et divina pessumdedit. Contra immaculatam 
Christi Sponsam potissimum excitatum est bellum: bona namque Eccle- 
siae direpta, sacrae aedes pollutae; Dei administri novae impium Constitu- 
tionis iuramentum renuentes in carcerem coniecti vel exsilio multati, vel 
etiam morti traditi; item religiosorum ordinum et sodalitatum quarum- 
cumque bona direpta, e suis domibus eorum alumni depulsi ac dispersi. 
In tanto discrimine Ioanna Antida, quae, nondum expleto tyrocinio, reli- 
giosa vota nuncupare nequiverat, vere mulierem fortem se exhibuit: etsi 
namque ad mortem quaesita, sacras vestes dimittere atque impium novae 
Constitutionis iusiurandum emittere recusavit et nunquam religiosa officia 
palam etiam explere destitit; quin immo, sancti Vincentii a Paulo spiritu, 
quem alto pectore hauserat, repleta, ex ipsis temporum difficultatibus 
vires animumque sumens, in Helvetiam pedes atque ostiatim quotidianum 
victum quaeritans contendit; et illic in celebri mariali sanctuario de Ein- 
siedeln, Virginis Immaculatae implorato lumine, ad novum caritatis con- 
dendum institutum se divinitus vocatam sensit: Quare Vesontionem re- 
versa, ibique parva conducta domo, anno millesimo septingentesimo nona- 
gesimo nono, quatuor sibi adscitis sociis, quas Caritatis Sorores nuncupari 
voluit, scholam pro puellis egenis gratuitam et diribitorium pharmaceuti- 
cum pro aegrotis aperuit. Insequenti autem anno, quintadecima die Octo- 
bris mensis, paupertatis, castitatis, obedientiae et caritatis una cum soda- 
libus simplicia vota emisit ac paulo post in quodam abdita monasterio a 
Visitatione, sui Instituti conscribendis constitutionibus sedulo incubuit; 
quae quidem, a Bisuntino Archiepiscopo primum probatae, a fel. rec. 
Pio Papa septimo, Decessore Nostro, apostolica auctoritate, non sine prae- 
conio solemni, firmatae sunt. Hoc quidem fuit exordium Sororum a Cari- 
tate Instituti, quod, evangelico sinapis grano simile, mox in magnam et 
fecundam excrevit arborem longe lateque per orbem ramos protendentem, 
uberrimos salutis fructus magis in dies protulit, et adhuc profert. Sorores 
namque a Caritate, sancti Vincentii a Paulo spiritu edoctae et sanctae 
Matris Fundatricis operam perennantes, pueros puellasque erudire, parvu- 
los derelictos vel parentibus orbatos maternis curis recipere et alere, in- 
fantibus nutricia opera praebere, aetate confectos senes sustentare,; men- 
tecaptis et carcere detentis opem et solatium suppeditare, in nosocomiis 
et domi aegrotos curare, leprosis, peregrinis, militibus, pauperibus inser- 
vire, ad bonam frugem deperditas mulieres revocare, omnia denique cari- 

tatis opera exercere in deliciis habent ita ut inre meritoque veri caritatis 
angeli ab omnibus appellari dignae sint: quippe quae mites non minus quam 
fortes puellae nullos sciunt detrectare labores, nulla expavescere pericula, 
in pestilentiis ac inter pugnantes exercitus interritae versare, gloriosam 
quoque mortem, si necesse sit, oppetere paratae. Mirum igitur non est, 
quod Institutum istud, hisce sedulo operibus impendens, omnium sibi 
meruerit favorem; ita ut, vivente adhuc legifera Matre, in universas fere 
Galliae provincias, in Helvetiam, Italiam et in alias dein longo terrarum 
marisque tractu dissitas regiones migraverint, a locorum Antistitibus, 
regibus atque principibus magnopere expetitae. Ipsa vero Fundatrix, 
perpetua Instituti antistita generalis electa, tanta in hoc obeundo munere 
prudentia, suavitate, iustitia, caritate, ac tanto in exsequendis prove- 
hendisque Instituti legibus studio enituit, ut omnibus exemplo fuerit. 
Difficile vero dictu est quanta animi fortitudine et patientia inter adversi- 
tates et simultates, conditum a se Institutum evexerit, defenderit, promo- 
verit. Eius autem actuosissimam operam duae praecipue, Deo adiuvante, 
sustentarunt vires: fervida nempe qua aestuabat in Deum et proximum 
flamma caritatis et devotissimum in Apostolicam Sedem studium; quibus 
innixa, saepe, adversante fortuna, solatium cepit. Quod quidem luce clarius 
apparuit tum quando Instituti iura strenue vindicans, invicto animo civili 
obstitit auctoritati iubenti, ut religiosae domus a se fundatae antistita 
generali carerent sed quaelibet suis uterentur legibus; tum quando actum 
est de iisdem religiosis domibus ab eodem Instituto separandis; tum potis- 
simum quando a Bisuntino Archiepiscopo, gallicanis praeiudiciis imbuto, 
qui aegre admodum ferens se, post pontificiam Instituti adprobationem, 
supremi moderatoris titulum et officium ademisse, ac principem Bisunti- 
nam domum reliquasque in sua archidioecesi exstantes domus sibi uni 
subiiciens, a moderatricis generalis officio et in eas iurisdictione ipsam 
temere deposuit, eamque falsis impetitam criminibus intra domus a se 
primitus fundatae muros recipi districte vetuit; ac proinde ab ipsis soda- 
libus repulsam ipsa passa est. Mater dilectissimae clausis sibi foribus domus 
osculum figens, Vesontionem maerens reliquit, ut Neapolim, in qua urbe 
generaliciam constituerat domum a Regina Caeli nuncupatam, reverte- 
retur, frustra omnia prius experta ad lamentabilem scissuram vitandam. 
Quae omnia Beata Ioanna Antida invicta patientia et fortitudine perfe- 
rens atque crucem Domini per reliquam vitae semitam generose portans, 
uni Deo, prout solebat dicere, cuncta referens, a suo tantum divino Sponso, 
qui in sanctissima Eucharistia eidem frumentum electorum fuit et vinum 
germinans virgines, ab alma Dei Matre et a praecipuo suae congregationis 
caelesti Patrono vim et solatium hausit; et ad suas spirituales filias scri- 

bens his verbis epistolam clausit: « Ego Ecclesiae Dei filia sum; vos una 
mecum tales estote ». 

Tribulationum itaque igne, veluti aurum purgata, laboribus fracta, 
supremo hoe suae vitae mortalis dolore arctius crucifixo Sponso coniuncta, 
Neapoli apopleptico morbo correpta fuit. Ingravescente autem morbo ac 
mortis hora ruente, Ecclesiae sacramentis devotissime receptis, defixis | 
in Crucifixum oculis, placidissimo exitu, Neapoli in Reginae Caeli quam 
supra diximus domo, die mensis Augusti vicesima quarta, anno millesimo 
octingentesimo vigesimo sexto, sexaginta et unum annos nata, ad caele- 
stem Sponsum, cui toto corde tam impense deservivit, evolavit. Ubi 
obitus nuncium vulgatum est, ad eius corpus invisendum quamplurimi 
cuiusvis ordinis cives magna cum devotione properarunt, omnesque eam 
sanctam conclamabant, plures precatorias coronas aliaque similia eidem 
corpori admovebant, aliaque venerationis signa non pauca exhibebant. 
Beatae deinde exuviae, post solemnia peracta parentalia, in sacello, prout 
illa exoptaverat, Virginis Immaculatae Conceptioni dicato in ecclesia 
Reginae Caeli conditae sunt. Praeclara vero sanctimoniae Dei Famulae 
opinio tam late iam mortis tempore pervulgata, postea non solum per- 
mansit, sed continuo percrebuit: ad eius namque sepulcrum non tantum 
Matris suae filiae devotissimae confugerunt, sed plurimi quoque usque 
adhue, viri et mulieres, advenae etiam et populorum moderatores sacro- 
rumque Antistites, ad eius patrocinium expostulandum haud frustra 
advenisse dicuntur. Item non pauci, uti enarratur, Servae Dei nomine 
invocato, morbis, etiam gravissimis, laborantes, ad firmam reversi sunt 
valetudinem. Alia quoque animi et corporis portentosae sanationes enar- 
rantur, quas longum est hic referre, et plane sanctitatis famam Ioannae 
Antidae confirmare videntur. Nec silentio est praeterennda de hac sancti- 
tatis fama opinio quam habuit et aperte professus fuit Sanctus Ioannes 
Vianney, cuius nomini nuilum par elogium, qui aliquando cuidam puellae 
in Institutum ingrediendi Beatae Antidae consilium dedit, inquiens se 
Institutum hoc diligere, eo quod eius Fundatrix sancta esset. Nil ergo 
mirum quod, fama hac Ioannae Antidae Thouret sanctitatis in dies succre- 
scente, per exteras quoque regiones pervulgata, de Sanctorum Caelitum 
honoribus ipsi decernendis coepta sit agitari causa. Processibus itaque 
ordinaria auctoritate rite constructis, sedulissima praecipue opera et in- 
dustria b. m. Nazareni Marzolini, Nostrae Patriarchalis Basilicae 8. Petri 
Canonici et Causae Postulatoris, fel. rec. Leo tertiusdecimus, Antecessor 
Noster, die sextadecima Iulii mensis anno millesimo nongentesimo Causae 
introductionis Commissionem obsignavit. Inquisitio postea de Venerabilis 
Servae Dei virtutibus facta est, de quarum praestantia et heroicitate Nos 

ipsi solemne decretum, die nona Iulii mensis, anno millesimo nongente- 
simo vicesimo secundo edidimus. De tribus miraculis deinde disceptatum 
est, quae, Ioannae Antidae ope implorata, a Deo patrata dicebantur, eorum- 
que decretum die vicesima prima mensis Maii, anno millesimo nongen- 
tesimo vicesimo sexto, evulgatum est et Nos solemniter pronuntiavimus: 
Constare de tribus miraculis; scilicet de primo: Instantameae perfectaeque 
sanationis Philumenae Pantanella a sarcomate in sinistro inguine; de altero: 
Instantaneae perfectaeque sanationis Sororis Nazarenae Rossetti ab epite- 
liomate mamillari; deque tertio: Instantaneae perfectaeque sanationis puel- 
lae Assumptae Giordano a tuberculosi ossea cubiti sinistri, atque a sinu 
fistuloso, quem abscessus frigidus ossifluens produxerat. Ob huius autem 
causae indolem, quae haud sufficienti directa probatione instructa est, 
quartum addendum erat probandumque miraculum, ut integra servaretur 
Ecclesiae in hac re disciplina; Nos vero, Decessorum Nostrorum exempla 
sequuti, cum de amplissimi Instituti Fundatrice tam de Ecclesia et civili so- 
cietate optime merita ageretur, ab huiusmodi quarti miraculi onere dispen- 
sationem largiti sumus; ac die secunda mensis Maii eodem anno solemniter 
ediximus tuto procedi posse ad solemnem Venerabilis Servae Det Ioannae 
Antidae Thouret Beatificationem; cuius sollemnia vicesima tertia die eius- 
dem mensis, sacro Pentecostes recurrente die, celebrata sunt. Post indul- 
tam vero Beatae Ioannae Antidae venerationem, cum, eius implorato 
patrocinio, aliae dicerentur.a Deo, qui facit mirabilia magna solus, porten- 
tosae sanationes patratae, Causa ad eius Canonizationem obtinendam 
reassumpta est, et a sollertissimo eiusdem novo Causae Postulatore, dile- 
cto filio Augustino a Virgine, Ordinis SS. Trinitatis, duae propositae sunt 
mirabiles sanationes, quas duae Instituti a Caritate Sorores, Beatae Fun- 
datricis ope, expertae esse dicebantur. Prima prodigiosa sanatio Neapoli, 
in Reginae Caeli Instituti domo, ita evenit. Caecilia Pastena, Paschalis 
filia, Puteolis in Campania nata, quatuordecith cum esset annorum, in 
aure sinistra otite purulenta chronica laborare coepit. Praescripta non- 
nulla medicamina cum nihilum illi profecissent; et magis contra morbus 
ingravesceret, insanabilem omnino omnes a curatione medici illum renun- 
ciaverunt. Interea aegrota, quae undeviginti annos nata Institutum Soro- 
rum a Caritate ingredi exoptabat, humanis auxiliis frustra adhibitis, divi- 
nis tantum innixa, vividam sanationis consequendae concepit fovitque 
spem. Fervidas itaque preces effudit, ut per intercessionem Beatae Ioannae 
Antidae Thouret ad sanitatem restitueretur, et ita ad religiosam profes- 
sionem in Congregatione ab ea fundata profecto exciperetur. Reliquia 
igitur Beatae Ioannae eius auri applicita, dum, morbo saevius ingrave- 
scente, novendiales deprecationes solvebantur, nocte quadam, quae Iunii 


Acta Pii Pp. XI 423 


mensis vigesima erat, anni millesimi nongentesimi vigesimi septimi, aegrota 
in instanti perfecte sanata est, et quidem supra naturae leges, uti octo sive 
medici curantes sive periti a Sacra Rituum Congregatione delecti ac plures 
testes aperte agnoverunt. 

Alterius mirae sanationis brevis historia haec est. 

Virginia Alieri, Ioannis filia, e Tarracina, in religione Soror Paula, 
ex Instituto Sororum Caritatis, nosocomii civilis Melitensis moderatrix, 
eodem anno quo Beatae Ioannae Antidae venerationis honores a Nobis 
decreti sunt, rheumatismo articulari acuto laborare coepit, cum endomyo- 
cardite et mitralis valvulae insufficientia, prout quinque a curatione medici 
testati sunt, qui morbum quoque gravem et insanabilem edixerunt, etsi 
non pauca medicae scientiae remedia per circiter quinque menses adhibita 
fuissent. At, humana spe ad sanationem obtinendam prorsus destituta, 
Soror Paula usque a morbi initio ad Beatae Fundatricis patrocinium tota 
se confugit; et die vicesima tertia Maii, novendialibus in eius honorem 
praemissis precibus, dum in Vaticana Basilica ipsius Beatificationis solem- 
nia celebrabantur, aegrota ipsa, vectorio lecto ad nosocomii oratorium 
delata, ubi gratiarum actiones pro Matris glorificatione cunctae Sorores 
gaudio exsultantes omnipotenti Deo referebant, accedit, et ex imo corde 
ferventioribus effusis precibus, repente sanatam se persentiens, surgit e 
lectulo, flexis genibus orat, libero gressu ambulat, ac paulo post cum soda- 
libus in communi refectorio iisdem, quibus ceterae, vescitur cibis. Perfe- 
ctam fuisse sanationem et per miraculum factam quatuor a curatione 
medici, tresque periti a Sacra Rituum Congregatione adlecti uno ore fassi 
sunt, praeter omnes Sorores, quae Paulae, decurrente morbo, curas pro 
suo munere praestiterant. 

De his itaque sanationibus processus, Neapoli de prima, Melitae de 
altera, apostolica auctoritate adornati sunt, eorumque validitate reco- 
gnita, atque districta tum in antepraeparatoriis, tum" praeparatoriis, quae 
vocant, comitiis disceptatione praehabita, coram Nobis kalendis Augustis, 
praeterito anno, Sacra Rituum Congregatio Generalis coacta est, et, ser- 
vatis de iure servandis, bina proposita miracula approbata sunt, ac per 
decretum postea diei sextae eiusdem mensis Nos solemniter ediximus 
constare de duobus miraculis, Beata Ioanna Antida Thouret intercedente, 
a Deo patratis; scilicet: de instantanea perfectaque sanatione tum Sororis 
Caeciliae Pastena ab otite purulenta chronica in aure sinistra; tum Sororis 
Paulae Aliert a rhewmatismo articulari acuto cum endomyocardite et insuffi- 
cientia valvulae mitralis. Unum denique ad huius Causae acta explenda dee- 
rat inquirendum, idest: An, stante duorum quae supra diximus miraculo- 
rum approbatione, tuto procedi posset ad Beatae Ioannae Antidae Canoni- 


| 
| 


424 Acta Apostolicae Sedis - Commentarium O fficiale 


zationem. Quod quidem dubium a venerabili fratre Nostro Ianuario 
8. R. E. Cardinale Granito Pignatelli di Belmonte, Episcopo Ostiensi et 
Albanensi ac Sacri Collegii Decano, Causae eiusdem Ponente seu Relatore 
sollertissimo, in sacro Congregationis conventu, coram Nobis die octava 
ipsius Augusti mensis habito, propositum est; ac tum adstantes venera- 
biles fratres Nostri ss. Rituum Congregationis Cardinales, tum dilecti 
filii Officiales Praelati et Consultores unanimem protulerunt sententiam; 
Nos vero Nostram edere aliquantisper cunctati sumus, ut in tanti momenti 
re divinae gratiae lumen ingeminatis precibus implorare possemus. Cuius 
autem Nostrae sententiae proferendae laetissimam selegimus diem Beatae 
Mariae Virgini in caelum Assumptae sacram. Praefatum igitur Cardinalem 
Relatorem seu Ponentem et dilectum filium Nostrum Camillum 8. R. E. 
Cardinalem Laurenti, ss. Rituum Congregationis Praefectum, nec non di- 
lectos filios Alfonsum Carinci, eiusdem Sacrae Congregationis a secretis, 
et Salvatorem Natucci, Fidei Promotorem generalem, ad Nos arcessiri 
iussimus, et sacra Hostia pientissime litata, solemniter pronunciavimus: 
Tuto procedi posse ad Beatae Ioannae Antidae Thouret Canonizationem. 

Quibus omnibus, uti supra enarravimus, peractis, ut constitutus a 
Praedecessoribus Nostris in tanto negotio sapientissimus servaretur ordo, 
primum 8. R. E. venerabiles fratres Nostros Cardinales ad diem mensis 
Octobris sextamdecimam anni elapsi apud Nos in Consistorium secretum 
convocavimus, ut de solemni Beatarum Mariae Bernardae Soubirous et 
Toannae Antidae Thouret ‘Virginum Canonizatione eorum suffragia de 
more exquireremus et haberemus. Praehabita igitur per dilectum filium 
Nostrum Camillum Cardinalem Laurenti, ss. Rituum Congregationis Prae- 
fectum, de utriusque Virginis vita, virtutibus, miraculis ac de actis omni- 
bus ab eadem S. Rituum Congregatione in earum causis expletis et adpro- 
batis, compendiosa narratione, singuli adstantes Cardinales suam aperue- 
runt sententiam, quam Nostris votis in utramque nobilissimam causam 
conformem esse laetantes accepimus: placere nempe ad Beatarum illarum 
solemnem Canonizationem procedi posse. In Consistorio autem ‘publico, 
die decimanona eiusdem mensis in Aula supra Basilicae Vaticanae por- 
ticum habito, brevibus per dilectos filios Augustum Milani pro Beata 
Maria Bernarda et Vincentium Sacconi pro Beata Ioanna Antida oratio- 
nibus dictis, pro earum Canonizatione de more institum est; Nos vero, 
quamvis Beatis illis Caelitum decernere honores quam maxime optare 
dixerimus, tamen, ut, in hac re tam gravi, universa a Decessoribus Nostris 
statuta servarentur, pontificalem sententiam Nostram non ante pronun- 
ciaturos diximus, quam in proximo Consistorio, quod semipublicum nuncu- 
patur, omnes iterum Cardinales, et universi, qui adituri essent, Patriarchae, 

Archiepiscopi, Episcopi et Abbates nullius mentem quisque suam Nobis 
aperuissent; intereaque supernum Sancti Spiritus Paracliti lumen expostu- 
lare vehementer hortati sumus. Iussimus itaque ad quemque illorum quos 
antea diximus venerabilium fratrum, commentaria transmitti de Bea- 
tarum Mariae Bernardae Soubirous et Ioannae Antidae Thouret vita, 
virtutibus, miraculis atque actis in earum Causis, ut, re perspecta ac mature 
perpensa, suam quisque posset sententiam dicere Nobisque communicare. 
Ad diem igitur insequentis mensis decimam illos omnes in Consistorium 
in Aedibus Vaticanis ad Nos convenimus; eosque quid de Beatis istis 
Virginibus ad Caelitum honores provehendis sentirent Nobisque suum 
aperire consilium vellent in Domino rogavimus. Adstantium autem ex- 
ceptis suffragiis, idem universos sentire ac Nos cognovimus; de qua re 
magnopere laetati sumus; eoque vel magis gratulati, quod liceret, per hanc 
mentium animorumque concordiam, piacularem hune annum, divinae 
humani generis Redemptionis memoriae peculiari modo dicatum, et 
solemniorem reddere et novis caelestibus deprecatricibus, catholico orbi 
ad imitandum propositis, locupletare: quod quidem uberiores portendit 
salutis fructus. Beatae ergo Mariae Bernardae Soubirous Canonizationi, 
Deo favente, in Patriarchali Basilica Vaticana, celebrandae octavam 
mensis Decembris diem, quippe quae Immaculatae Beatae Mariae Virginis 
Conceptioni sacra, praefinivimus; Beatae vero Ioannae Antidae Thouret 
Canonizationi hodiernam diem quartamdecimam Ianuarii mensis condi- 
ximus; atque interea illos onines, quotquot aderant, et per eos universos 
ehristifideles enixe adhortati sumus, ut huiusmodi geminatae laetitiae 
faustitates et in Catholicae Ecclesiae decus et in animarum salutem cede- 
rent, impensa ad Deum adhibere vota precationesque non intermittere. 
De quibus omnibus adstantes dilectos filios Protonotarios Apostolicos, 
ut publicum instrumentum conficerent, consueta forma rogavimus. 
Auspicatissima ergo a Nobis praestituta hacce Beatae Ioannae Antidae 
Canonizationi celebrandae adveniente die, omnes tum saecularis tum regu- 
laris cleri ordines, Romanae Curiae Praesules et Officiales, nec non vene- 
rabiles fratres Nostri S. R. E. Cardinales, Patriarchae, Archiepiscopi, 
Episcopi et Abbates Basilicam Vaticanam, magnificentissime exornatam, 
atque quam plurimis Instituti a Caritate Sororibus, quae, ex omni chri- 
stiani orbis regione in Urbem convenerant, et populi maxima stipatam 
frequentia, adiverunt; eamque et Nos solemni pompa ingressi sumus; 
atque, SS. Eucharistiae Sacramento devote adorato, ad Nostram Cathe- 
dram perreximus, in eaque sedimus. Tum dilectus filius Noster Camillus 
Cardinalis Laurenti, Sacrorum Rituum Congregationis Praefectus et huic 
Canonizationi procurandae praepositus, perorante dilecto filio Vincentio 

Sacconi, Sacri Consistorii Advocato, postulationem instanter Nobis detulit, 
ut Nos Beatam Ioannam Antidam Thouret, Virginem, summis religionis 
honoribus decorare dignaremur. Quod cum iterum ac tertium, instantius 
nempe et instantissime ab eodem Cardinale per eundem Consistorialis 
Aulae Advocatum postulatum sit, superni Sancti Spiritus luminis gratia 
denuo ac ferventius implorata, Nos. catholicae Ecclesiae supremus Magi- 
ster, ex cathedra Divi Petri, sollemniter pronunciavimus: « Ad honorem 
« Sanctae et individuae Trinitatis, ad exaltationem Fidei catholicae et chri- 
«stianae Religionis angmentum, auctoritate Domini Nostri Iesu Christi, 
« Beatorum Apostolorum Petri et Pauli ac Nostra; matura deliberatione 
« praehabita et divina ope saepius implorata, ac de venerabilium fratrum 
«Nostrorum 8. R. E. Cardinalium, Patriarcharum, Archiepiscoporum et 
« Episcoporum in Urbe exsistentium consilio, Beatam Ioannam  Antidam 
« Thouret Sanctam esse decernimus et definimus, ac Sanctorum catalogo 
«adscribimus; statuentes ab Ecclesia universali eius memoriam quolibet 
«anno, die natali illius, nempe die vigesima quarta Augusti, inter Sanctas 
« Virgines, pia devotione recoli debere. In nomine Patris et Filii et Spiritus 
« Sancti. Amen ». Qua Canonizationis formula, per Nos ex cathedra sedentes 
edicta, oblatis Nobis a praefato Advocato Consistoriali, Cardinalis Procu- 
ratoris nomine, precibus annuentes, Decretales has sub plumbo Aposto- 
licas Litteras expediri decrevimus; ab Apostolicis vero Protonotariis ad 
perpetuam eiusdem Canonizationis memoriam publicum instrumentum 
confici iussimus. Deo insuper Optimo Maximo ob tantum hoc beneficium, 
una cum adstante clero et populo ex corde gratias egimus ac primum deinde 
novensilis Sanctae a Deo ipso invocavimus patrocinium. Sacrum dein 
solemni ritu litavimus, et post evangelicam lectionem homiliam diximus, 
breve Sanctae Ioannae Antidae praeconium texentes eiusque sanctitatis 
exemplum nostris praesertim temporibus ad colendum et imitandum 
omnibus christifidelibus proponentes. Hodie enim, inquimus, si wnquam 
alias, cum tantae rerum angustiae undique premant, ad strenuam eiusmodi 
animi fortitudinem eniti eaque muniri, Nobis omnibus pernecesse est. Prae- 
sentibus malis procul dubio nullum aliud occurrit par remedium, nisi chri- 
stiana virtus enixis precibus impetranda, catholica fide alenda, divinaque 
adaugenda caritate. Ioanna Antida Thouret, ut in mirabilis suae vitae de- 
cursu haec omnia praestitit, ita nobis in praesens, de caelo arridens, ad hoc 
evangelicae perfectionis culmen assequendum omnes invitat suaque voce alli- 
cit. Eius igitur vocem libentes volentesque audiamus: ita quidem ut « quam 
solemni veneratione prosequimur, etiam simili conversatione sequamur; 
quam beatissimam praedicamus, ad eius beatitudinem tota aviditate curra- 
mus; cuius delectamur praecontis, eius patrociniis sublevemur », ut cum ea 

aliquando regnare possimus per infinita saecula saeculorum. Amen. Qua 
homilia a Nobis habita, apostolicam adstantibus benedictionem una cum 
plenaria indulgentia peramanter impertivimus; sacrumgue, Deo favente, 
Pontificale persolvimus. 

Omnibus itaque quae inspicienda erant bene perpensis, certa scientia, 
apostolicae potestatis plenitudine, omnia et singula quae supra memora- 
vimus iterum confirmamus, roboramus atque statuimus, decernimus, uni- 
versaeque Ecclesiae Catholicae denunciamus. Mandamus insuper ut ha- 
rum Litterarum transumptis, etiam impressis, manu tamen alicuius Notarii 
Apostolici subscriptis et sigillo munitis, eadem prorsus habeatur fides, 
quae hisce Nostris praesentibus haberetur, si exhibitae vel ostensae forent. 
Si quis vero Decretales has Litteras Nostras definitionis, decreti, adscrip- 
tionis, mandati, statuti et voluntatis infringere vel eis ausu temerario 
contraire vel attentare praesumpserit, indignationem omnipotentis Dei 
et sanctorum Apostolorum Petri et Pauli se noverit incursurum. 

Datum Romae apud 8. Petrum anno Domini millesimo nongentesimo 
trigesimo quarto, die quartadecima mensis Ianuarii, Dominica secunda 
post Epiphaniam, Pontificatus Nostri anno duodecimo. 


Ego PIUS, Catholicae Ecclesiae Episcopus. 


$8 Ego IANUARIUS Episcopus Ostiensis et Albanensis Cardinalis GRANITO 
PIGNATELLI DI BELMONTE, Decanus Sacri Collegii. 

$8 Ego MicHAkL Episcopus Tusculanus Cardinalis LEGA. 

$3 Ego Donatus Episcopus Sabinensis et Mandelensis Cardinalis SBArR- 
RETTI. 

$8 Ego fr. THomAs Pius, Ord. Praed., Episcopus Portuensis et 8. Rufinae 
Cardinalis BoGGIANI, Cancellarius S. R. E. 

$8 Ego A.oistus Episcopus Praenestinus Cardinalis SINCERO. 

$8 Ego HEnricus Episcopus Veliternus Cardinalis GASPARRI. 

Ego PETRus tituli 8. Laurentii in Lucina Presbyter Cardinalis GASPARRI, 
8. R. E. Camerarius. 

Ego CAIETANUS tituli S. Agathae Gothorum Presbyter Cardinalis BIsLEertt. 

Ego ACcHILLEs tituli 8S. Bernardi ad Thermas Presbyter Cardinalis Loca- 
TELLI. 

Ego IosEPH tituli S. Nicolai in Carcere Tulliano Presbyter Cardinalis Mort. 

Ego ALoIstus tituli S. Petri ad Vineula Presbyter Cardinalis CAPoTostt, 
Datarius. 

Ego LAURENTIUS tituli S. Pancratii Presbyter Cardinalis LAuRI, Maior 
Paenitentiarius. 

Ego fr. ALExIus HENrRicus M., O. S. M., tituli S. Susannae Presbyter 
Cardinalis LEPICIER. 

Ego Petrus tituli 8. Mariae trans Tiberim Presbyter Cardinalis SeGuRA 
Y SAENZ. 

Ego EvuGENtus tituli Ss. Ioannis et Pauli Presbyter Cardinalis PACELLI. 

Ego FRAnciscus tituli S. Mariae Novae Presbyter Cardinalis MARCHETTI 
SELVAGGIANI. 

Ego fr. RAPHAEL CAROLUS tituli S. Praxedis Presbyter Cardinalis Rosst. 

Ego tituli S. Mariae supra Minervam Presbyter Cardinalis SERA- 
FINI. 

Ego ANGELUS Marta tituli S. Mariae de Victoria Presbyter Cardinalis 
Do.cl. 

Ego Petrus tituli S. Crucis in Hierusalem Presbyter Cardinalis Fuma- 
SONI-BIONDI. 

Ego CAMILLUS 8. Mariae Scalaris Protodiaconus Cardinalis LAURENTI. 

Ego ALEXANDER 8. Mariae in Cosmedin Diaconus Cardinalis VERDE. 


Fr. TH. PIUS O. P. Card. BOGGIANI . CAMILLUS Card. LAURENTI 
Cancellarius S. R. E. S. R. C. Praefectus. 


foseph Wilpert, Decanus Collegit. Protonot. Apostolicorum. 
Alfonsus Carinci, Protonotarius Apostolicus. 


Can. Alfridus Liberati, Canc. Apost. Adiutor a studiis. 
Angelus Pericoli, Scriptor Apostolicus. 


EXPEDITA 


die quarta mensis Maii, anno tertiodecimo 
Alfridus Marini, Plumbator. 


Reg. in Canc. Ap., vol. L, n, 32. - A. Trussardi 

LITTERAE APOSTOLICAE 


VENERABILIS DEI SERVA IOANNA ELISABETH BICHIER DES AGES, CONFUNDA- 
TRIX INSTITUTI FILIARUM CRUCIS VULGO SORORUM 8S. ANDREAE, BEATA 
RENUNTIATUR. 


PIUS PP. XI 


Ad perpetuam rei memoriam. — Postquam Sanctorum honores Andreae 
Huberto Fournet, Congregationis Filiarum Crucis Fundatori, sollemnissimo 
die Pentecostes, anno praeterito millesimo nongentesimo tricesimo tertio, 
Nos ipsi decrevimus, nil mirum si nunc inter Beatos caelites etiam adnu- 
merare aggrediamur Venerabilem Dei Famulam Ioannam Elisabeth Bichier 
des Ages, quae in eodem Religiosarum Instituto condendo talis sancto ipsi 
Andreae Huberto adiutrix fuit, ut iure meritoque et ipsa veluti illius Fa- 
miliae Religiosae vera et propria fundatrix haberi possit. Vis quidem in 
Christi Ecclesia vitalis continenter exstat ex qua, misericordia Dei, ad sub- 
levandas temporum necessitates resque religionis parandas suscitantur ex 
utroque sexu fideles ac vivificantur, quasi « alter ad alterum clamantes », 
sanctitate praediti, peculiaribusque virtutibus instructi, qui vita, qua in 
exemplum enitent, atque Institutis, quae condunt, ac, Deo adiuvante, 
moderantur, opportune congrueque prodire videntur. Illorum in numero 
computanda quoque est procul dubio Congregationis Filiarum Crucis 
confundatrix Ioanna Elisabeth Bichier des Ages, cuius servire Deo fuit 
propria ac domestica ratio una cum egenorum pauperumque necessita- 
tibus subveniendi inexhausta caritate. Bituricensis archidioecesis intra 
fines in oppido avito des Ages ortum duxit Ancilla Dei die quinta mensis 
Tulii, anno millesimo septingentesimo septuagesimo tertio. Parentes illi 
fuerunt Antonius des Ages et Maria Augier de Moussac, nobilitate quidem 
ambo sed religionis magis obsequio et morum probitate commendati. 
Constat Ioannam Elisabeth adhuc puerulam iam egregiis virtutibus eni- 
tuisse, docilitate potissimum atque obedientia erga parentes, atque illa 
aetate, quae maxime solet ineptiis nugisque esse dedita, nihil eam fecisse 
pueriliter; misericordia autem iam ornabatur erga pauperes egenosque, 
quos manu sua eleemosynis saepe saepius sublevabat. Pictavii religiosis 
Sororibus, quas Hospitalarias nuncupabant, educanda tradita, ita morum 
puritatis ac disciplinae studiosissimam deque cotidiana continentique 
virtutum exercitatione sollicitam sese ostendit, ut, contra morem tune in 
Gallia vigentem, vix undecim annos nata singulari laetitia perfusa ad 
sacram Synaxim prima vice accesserit. Quattuor post annos in Picta- 
viensi eodem coenobio transactos, domum reversa rei familiaris ac fratris 

curam suscepit, omnesque tune exemplo suo ad caritatis pietatisque 
studia excitavit. Saeviente vero in Gallia illa civilium ac sacrarum rerum 
perturbatione, quae saeculo decimo octavo exeunte tam se catholicae reli- 
gioni infensam probavit, Dei Famula, cum annum ageret aetatis suae 
quartum et vicesimum, ut sacrosancto Missae Sacrificio adesset et Sacra- 
mentis reficeretur, spretis periculis et longo confecto itinere, consueverat 
ad rusticas quasdam accedere remotas in agris aedes, quo Sanctus Andreas 
Hubertus, parochus Malliacensis, ex hispanico exsilio redux, mortis discri- 
mina spernens, saepius se conferebat, ut dispersas, quo modo potuerit, 
oves colligeret et sacro pabulo aleret; ex quo factum est ut Dei Famula 
eiusdem spirituali moderationi providentissime se totam committeret. 
Sanctus vero sacerdos de animi puritate atque amplitudine Servae Dei 
certior factus, magna de ea portendit; et revera exspectationi eiusdem satis 
superque Ioanna Elisabeth respondit. Remissis enim turbinibus reipublicae 
ac tempestatibus, cum Sanctus ipse de nova instituenda sacrarum virgi- 
num societate cogitaret, quae de iacturis a « Revolutione » religioni illatis 
resarciendis sollicita foret, ac praesertim de pauperibus puellis christiane 
educandis, rem cum Dei Famula contulit, eandem tanti operis institutri- 
cem praesentiens. At initium difficultates omne genus gravarunt, eni- 
tuitque in ipsis instituti condendi exordiis prudentia et fortitudo Ioan- 
nae Elisabeth; quae, divina Providentia plene confisa, ac Sancti Andreae 
Huberti consilia fideliter secuta, ad novam religiosarum, quas Filias 
Sanctae Crucis nuncupavit, familiam pro puellis educandis constituendam 
ac firmandam, omnibus quoque adhibitis bonis suis, se toto pectore dedit. 
Et revera quod vitae ei fuit totum Ancilla Dei impendit in religiosam, 
quam sanctissimis quoque regulis munivit, moderandam atque amplifican- 
dam Congregationem; quae brevi, favente Deo, propagines suas sic effudit, 
ut iam ante obitum piissimae fundatricis plusquam novem et nonaginta 
domus religiosi eiusdem instituti exstiterint. Mira vero Congregationis, 
quam, a Decessore Nostro Pio Pp. VIII Litteris Apostolicis sub" anulo dilau- 
datam, postea haec Sancta Sedes anno mpccoLxvi sollemniter adpro- 
bavit, propagatio huiusmodi ab inclita prudentia praesertim repetenda 
est Venerabilis Dei Servae, quae in gravi moderatricis generalis munere 
obeundo nil aliud sibi constanter proposuit nisi operibus suis gloriam 
Dei quam maxime provehere; ac tam in recipiendis sororibus quam in 
domorum moderatricibus eligendis caute ipsa et aequali animo se iugi- 
ter gessit, rebus spretis iudiciisque, quae non ad aeternam salutem sed 
praesentis huius vitae ad bona tantum respicerent. Semper tamen matrem 
diligentissimam ac vigilantem se praebuit sororibus et, licet ex nobili genere 
nata, paupertatem atque humilitatem adeo dilexit, ut pauperem se fecerit, 

quo egenis facilius subveniret. Crucis autem nomine Congregationi suae 


imposito, uti vera filia Crucis ad Dominum Nostrum Redemptorem sese 
conformare continenter studuit, sodalibus suis conspicua relinquens exem- 
pla virtutum, quibus exornabatur, sive in caritate, sive in sollertia, sive 
in regularis disciplinae atque oboedientiae observantia, sive in sui ipsius 
abnegatione, sive denique in obsequio ac fidelitate erga Ecclesiam et 
Sanctam Sedem exercendis. Summam ideo sanctitatis famam adhuc vivens 
adepta est; donec laboribus fracta atque ulcere letali, quod multos quidem 
per annos duravit, tabescens, Ecclesiae sacramentis rite munita, Podii 
in principe Congregationis domo die xxvi1 m. Augusti anno millesimo 
octingentesimo tricesimo octavo, placidissimo exitu obdormivit in Domino. 
Post Ancillae Dei obitum ac funus cum eiusdem sanctitatis fama in 
dies vividior apud omnes facta sit, ad communi desiderio annuendum, 
de caelitum honoribus Ioannae Elisabeth Bichier des Ages tribuendis 
causa agitari coepta est, et, probationibus Ordinaria auctoritate sumptis, 
Leo Pp. XIII rec. mem. Decessor Noster, die xm m. Maii an. MDCOCXCI 
introductionis Causae Commissionem manu propria signavit. Inquisi- 
tionibus itaque iudicialibus in Famulae Dei vitam resque gestas ad iuris 
normam expletis, ceterisque omnibus rite absolutis, Nos, cum mox etiam 
super Venerabilis Servae Dei virtutibus disceptari coeptum sit, sollemni 
decreto quarto decimo calendas Aprilis, anno millesimo nongentesimo 
vicesimo octavo edito, Venerabilis Dei Famulae Ioannae Elisabeth Bichier 
des Ages virtutes heroicum attigisse fastigium declaravimus. Agitata dein 
quaestione de duobus miraculis quae a Deo patrata ferebantur per eiusdem 
Venerabilis intercessionem, post duas Congregationes, antepraeparatoriam 
scilicet ac praeparatoriam, nec non aliam generalem Congregationem, 
quae coram Nobis die xxiv mensis Aprilis volventis anni millesimi non- 
gentesimi tricesimi quarti habita est, rebus omnibus acerrimo iudicio 
investigatis, Nosmetipsi die vicesima nona mensis Aprilis, hoc ipso anno, 
proposita miracula constare sollemniter declaravimus, ulteriusque proinde 
in casu procedi posse. Cum igitur esset de virtutum heroicitate ac de mira- 
culis prolatum consilium, illud tantum supererat discutiendum, num 
Venerabilis Ancilla Dei inter Beatos caelites tuto foret recensenda. Hoc 
dubium propositum est a dilecto filio Nostro [Camillo Sanctae Romanae 
Ecclesiae Cardinali Laurenti, Sacrorum Rituum Congregationis Praefecto 
et Causae Relatore, in generalibus Comitiis coram Nobis die prima mensis 
huius habitis, omnesque qui aderant, tam Cardinales quam Sacrorum 
Rituum Consultores, unanimi consensu affirmative responderunt. Nos 
tamen in tanti momenti re Nostram aperire mentem distulimus donec 
enixis precibus a Patre luminum caelestis sapientiae auxilium impetra- 

remus. Quod cum impense fecissemus, tandem die tertia m. Maii, nuper- 
rime praeterita, nempe die festo Exaltationis Sanctae Crucis, Eucharistico 
Sacro rite litato, accitis adstantibusque dilecto filio Nostro Camillo 
Sanctae Romanae Ecclesiae Cardinali Laurenti, Sacrae Rituum Congre- 
gationis Praefecto et Causae Ponente seu Relatore, nec non dilectis filiis 
Alfonso Carinci, Congregationis Rituum Secretario, et Salvatore Natucci, 
Fidei Promotore generali, sollemniter ediximus tuto procedi posse ad ipsius 
Servae Dei beatificationem. Quae cum ita sint, precibus permoti Congre- 
gationis Filiarum Crucis seu Sororum 8. Andreae, apostolica Nostra aucto- 
ritate, praesentium Litterarum tenore, facultatem facimus ut Venerabilis 
Dei Famula Toanna Elisabeth Bichier des Ages, memoratae Congregationis 
confundatrix, Beata in posterum appelletur, eiusque corpus ac lipsana seu 
relliquiae, non tarfien sollemnibus in supplicationibus deferenda, publicae 
fidelium veneratiorif proponantur; itemque permittimus ut eiusdem Beatae 
imagines radiis de more decorentur. Praeterea eadem apostolica Nostra 
auctoritate concedimus ut de illa recitetur Officium et Missa celebretur 
singulis annis de Communi Virginum, cum orationibus propriis per Nos 
adprobatis, iuxta rubricas Missalis et Breviarii Romani. Huiusmodi vero 
Officii recitationem Missaeque celebrationem fieri dumtaxat largimur in 
Bituricensi archidioecesi, ubi nata est Serva Dei, atque in dioecesi Picta- 
viensi cum in eiusdem finibus ipsa migraverit ad Dominum, nec non in 
templis seu sacellis ac domibus ubique terrarum sitis quae ad Congrega- 
tionem Filiarum Crucis pertineant, ab omnibus fidelibus tam saecularibus 
quam regularibus, qui horas canonicas recitare teneantur; et quod ad 
Missas attinet, a sacerdotibus ad templa seu sacella, in quibus Beatae 
ipsius festum agitur, convenientibus. Denique largimur ut sollemnia beati- 
ficationis Venerabilis Servae Dei Ioannae Elisabeth supradictis in templis 
seu sacellis celebrentur, diebus legitima auctoritate designandis, intra 
annum, servatis servandis, ab iisdem sollemnibus in Sacrosancta Patriar- 
chali Basilica Vaticana rite peractis. Non obstantibus constitutionibus 
et ordinationibus Apostolicis nec non decretis de non cultu editis ceteris- 
que contrariis quibuslibet. Volumus autem ut harum Litterarum exemplis 
etiam impressis, dummodo manu Secretarii Sacrae Rituum Congregatio- 
nis subscripta sint atque eiusdem Congregationis sigillo munita, eadem 
prorsus fides etiam in disceptationibus iudicialibus adhibeatur, quae No- 
strae voluntatis significationi, hisce Litteris ostensis, haberetur. 

Datum Romae, apud Sanctum Petrum, sub anulo Piscatoris, die xm 
m. Maii, an. MpccccxxxIv, Pontificatus Nostri decimo tertio. 


E. Card. PAcELLI, a Secretis Status. 

ACTA 88, CONGREGATIONUM 


SUPREMA SACRA CONGREGATIO 8. OFFICI 


I 
DECRETUM. 


ASSERTAE BEATAE MARIAE VIRGINIS! APPARITIONES ET REVELATIONES IN 
LOCO « EZQUIOGA », DIOECESIS VICTORIEN. IN HISPANIA, DECLARANTUR 
QUOVIS CHARACTERE SUPERNATURALI DESTITUTAE ET TRES LIBRI, QUI 
DE IISDEM AGUNT, IPSO IURE PROHIBITI. 


Feria IV, die 13 Iunit 1934 

Emi ac Revmi Domini Cardinales rebus fidei ac morum tutandis 
praepositi, examini subiectis assertis Beatae Mariae Virginis apparitionibus 
et revelationibus in loco « Ezquioga », dioecesis Victorien. in Hispania, 
decreverunt easdem apparitiones et revelationes quovis supernaturali 
charactere penitus esse destitutas; tres libros vero, qui de ipsis agunt et 
inscribuntur: 

Etude historique présentée par M. l’abbé S. Fort: Une nouvelle affaire 
Jeanne d’ Are (Orléans, « Les Cahiers d’Ezkioga » publiés sous la direction 
de F. Dorola); 

G.- L. Bout: Merveilles et Prodiges d’Ezquioga (Tarbes, Imp. Lesbor- 
des, 1933); 

Un fruto de Ezquioga: Hermano Cruz de Lete y Sarasola (Revista 
«Caridad y Ciencia », Noviembre 1933); 


ipso iure esse prohibitos ad normam can. 1399 n. 5. 


Sequenti feria V, die 14 eiusdem mensis et anni, Ssfius D. N. D. Pius 
Div. Prov. Pp. XI, in audientia Excfho ac Reviho Diio Assessori 8. Officii 
impertita, relatam sibi EMorum Patrum resolutionem approbavit et publici 
iuris fieri iussit. 

Datum Romae, ex Aedibus Sancti Officii, die 18 Iunii 1934. 


I. Venturi, Supremae 8S. Congr. S. Officii Notarius. 


Acta, vol. I, n. 10. — 1-8-9384. 30 

Il 


DECRETUM 


OPERA OMNIA BENEDICTI CROCE DECLARANTUR IPSO IURE PROHIBITA ET 
IN INDICEM LIBRORUM  PROHIBITORUM INSERUNTUR. 


Feria IV, die 20 Iunii 1934 


In generali consessu Supremae Sacrae Congregationis Sancti Officii 
Emi ac Rmi Domini Cardinales, rebus fidei et morum tutandis praepositi, 
audito DD. Consultorum voto, decreverunt tanquam praedamnata ac 
ipso iure prohibita, ad normam can. 1399 Codicis iuris canonici, habenda 
esse atque in Indicem librorum prohibitorum inserenda Opera omnia 
Benedicti Croce. 

Et sequenti Feria V, die 21 eiusdem mensis et anni, Sshus D. N. D. 
Pius Divina Prov. Papa XI, in solita audientia Excmo ac Revmo Diio 
Assessori Sancti Officii impertita, relatam sibi EmMorum Patrum resolu- 
tionem approbavit, confirmavit et publicandam iussit. 

Datum Romae, ex Aedibus Sancti Officii, die 22 Iunii 1934. 


I. Venturi, Supremae 8. Congr. 8. Officii Notarius. 


DECRETUM 


OPERA OMNIA PROF. IOANNIS GENTILE DECLARANTUR IPSO IURE PROHIBITA 
ET IN INDICEM LIBRORUM PROHIBITORUM INSERUNTUR. 


Feria IV, die 20 Iunii 1934 

In generali consessu Supremae Sacrae Congregationis Sancti Officii 
Emi ac Rmi Domini Cardinales, rebus fidei et morum tutandis praepositi, 
audito DD. Consultorum voto, decreverunt tanquam praedamnata ac 
ipso iure prohibita, ad normam can. 1399 Codicis Iuris Canonici, habenda 
esse atque in Indicem librorum prohibitorum inserenda Opera omnia 
Prof. Ioannis Gentile. 

Et sequenti Feria V, die 21 eiusdem mensis et anni, Ssmus D. N. D. 
Pius Divina Providentia Papa XI, in solita audientia Excmo ac Revmo 
Diio Assessori Sancti Officii impertita, relatam sibi Emorum Patrum 
resolutionem approbavit, confirmavit et publicandam iussit. 

Datum Romae, ex Aedibus Sancti Officii, die 22 Iunii 1934. 


I. Venturi, Supremae S. Congr. S. Officii Notarius. 

SACRA CONGREGATIO CONSISTORIALIS 


I 


S. PEREGRINI LATIOSI 
IN SUPERIORIBUS ACRE ET PURUS Er DE LABREA 


MUTATIONIS FINIUM PRAELATURARUM NULLIUS 


DECRETUM 


Prosper M. Gustavus Bernardi, Episcopus titularis Paltenus ac Prae- 
latus Praelaturae nullius 8. Peregrini Latiosi in superioribus Acre et Puris 
postulavit ab Apostolica Sede ut pars paroeciae Floriano Peixoto a Praela- 
tura nullius de Labrea, ad quam pertinet, dismembraretur et Praelaturae 
nullius 8. Peregrini Latiosi in superioribus Acre et Puris, cum suis incolis, 
adiungeretur, quo eius administrationi facilius consuli posset. Porro Ssmus 
Dominus Noster Pius div. Prov. Pp. XI, petitionis opportunitate per- 
pensa, attento favorabili voto Excmi Domini Benedicti Aloisi Masella, 
Archiepiscopi titularis Caesariensis in Mauretania et Nuntii Apostolici 
in Brasiliana republica, nec non consensu Ordinarii Praelaturae nullius 
de Labrea, Apostolicae potestatis plenitudine atque suppleto, quatenus 
opus sit, quorum intersit vel eorum qui sua interesse praesumant consensu, 
statuit, vi praesentis Consistorialis Decreti, ut praefatae paroeciae Floriano 
pars, quae comprehenditur inter devortium aquarum fluminum Acre et 
Ituxy, atque devortium aquarum fluminum Puris et Inauhiny, a Praela- 
tura nullius de Labrea dismembretur et Praelaturae nullius 8. Peregrini 
Latiosi in superioribus Acre et Puris perpetuo incorporetur: mutatis hac 
ratione finibus inter memoratas Praelaturas. 

Ad haec omnia exsecutioni mandanda, Sanctitas Sua deputavit memo- 
ratum Nuntium Apostolicum, eidem tribuens facultates omnes ad id ne- 
cessarias et opportunas, etiam subdelegandi ad effectum de quo agitur, 
quemlibet virum in ecclesiastica dignitate constitutum; facto onere intra 
sex menses mittendi ad Sacram hance Congregationem authenticum exem- 
plar actus peractae exsecutionis. Contrariis quibusvis minime obstantibus. 

Datum Romae, ex Aedibus S. C. Consistorialis, die 13 Ianuarii 1933. 


Fr. R. C. Card. Rossi, a Seeretis. 
L. 


V. Santoro, Adsessor. 

PROVISIO ECCLESIARUM 

Sanctissimus Dominus Noster Pius divina Providentia Papa XI, succes- 
sivis decretis Sacrae Congregationis Consistorialis, singulas quae sequuntur 
Ecclesias de novo Pastore dignatus est providere, nimirum: 

11 Maiti 1934. — Cathedrali Ecclesiae Massensi praefecit R. P. Chri- 
stophorum Arduinum Terzi, O. F. M. 

6 Iunti. — Titulari archiepiscopali Ecclesiae Aeniensi, R. P. D. Ioan- 
nem Emmanuelem Gonzalez, hactenus Episcopum Manizalensem, quem 
deputavit Coadiutorem cum iure futurae successionis R. P. D. Ismaelis 
Perdomo, Archiepiscopi Bogotensis in Columbia. 

15 Iunii. — Titulari archiepiscopali Ecclesiae Amasenae, R. D. Gusta- 
vum Testa, deputatum Delegatum Apostolicum in Aegypto, Arabia, 
Erytrhaea, Abyssinia, Palaestina, Transjordania et insula Cypro. 

16 Iunti. — Cathedrali Ecclesiae Tacambarensi, R. D. Emmanuel Pium 
Lopez, presbyterum Cuernavacensis dioecesis. 

— Titulari episcopali Ecclesiae Taianae, Rev. D. Stephanum Iose- 
phum Carton de Wiart, presbyterum archidioecesis Mechliniensis, quem 
deputavit Auxiliarem Emi Dni Iosephi Ernesti Van Roey, Cardinalis Ar- 
chiepiscopi Mechliniensis. 

22 Iunii. — Cathedrali Ecclesiae Hildeshiensi, R. D. Iosephum Ma- 
chens, presbyterum eiusdem dioecesis. 


SACRA CONGREGATIO PRO ECCLESIA ORIENTALI 


HAJDUDOROGEN. rt ALIARUM 


DECRETUM 

Apostolica Sedes, vel motu proprio, vel rogatu Episcoporum semper 
plurimum curavit ut, ob mutatas in aliqua regione rerum condiciones, 
circumscriptionum ecclesiasticarum limites opportune mutarentur, eo 
consilio ut spirituale christifidelium bonum et religionis incrementum 
Magis Magisque promoveretur. 

Quum autem, post novam politicam delimitationem Regnorum Roma- 
niae et Hungariae, acciderit ut multae paroeciae dioecesis Hajdudorogensis 
inclusae in Regno Romaniae manserint, maxime interest ita fines dioece- 
sium circumscribere ut fideles cum suis Ordinariis expeditius et absque 
ulla difficultate communicare valeant. 

Quod vero in sollemni Conventione inter Apostolicam Sedem et Regnum 
Romaniae inita die 10 Maii a. 1927 generali modo cautum fuerat, expresse 
praescrivtum fuit in statutis quibus providebatur ut memorata Conventio 
ad effectum duceretur; nempe ut sexaginta septem paroeciae, quae olim 
per Apostolicas Litteras die 8 Iunii a. 1912 sub plumbo datas Christifideles 
graeci ritus novae dioecesi Hajdudorogensi attributae fuerant et nunc in 
ditione Romaniae sub administratione Episcoporum provinciae metropo- 
litanae Albae-Juliensis et Fogarasiensis exsistunt, per formale quoddam 
documentum Sanctae Sedis definitive et perpetuo respectivis dioecesibus 
tribuerentur. 

Hoe autem praescriptum cum plene attenderit Sacra haec Congregatio, 
omnibus mature perpensis, atque audito in re tanti momenti Excmo Nuntio 
Apostolico in Romania, ad praefatam canonicam attributionem devenien- 
dum censuit. 

Quapropter, ab infrascripto Cardinali Secretario, in audientia diei 
28 Februarii a. 1934 Summo Pontifici relatione facta, eadem Sanctitas Sua, 
suppleto quatenus opus sit, quorum interest, vel sua in hac re interesse 
praesumant consensu, sexaginta septem paroecias olim dioecesi Hajdudo- 
rogensi tributas, et nunc in territorio Romaniae exsistentes, de Aposto- 
licae potestatis plenitudine, respectivis dioecesibus rumenis aggregavit 
et addixit, iubens hoc fieri per decretum Sacrae Congregationis Orientalis. 

Ex mandato igitur Ssmi per praesens decretum Sacra haec Congrega- 
tio publici iuris facit supra dictam pontificiam voluntatem ac praescriptio- 
hem; et sexaginta septem paroecias, de quibus infra, olim ad dioecesim 
Hajdudorogensem pertinentes, definitive et perpetuo dioecesibus ritus 
byzantini-rumeni adnexas declarat, ut sequitur: 


A) Archidioecesi Albae-Juliensi et Fogarasiensi: 


. Arcus (Arkos). 

. Borogneul-Mare (Nagyborosnyo). 
Imper (Nagykaszon). 

. CiucsAngiorgiu (Csikszentgyérgy). 
. Laz&resti (Csiklazarfalva). 

. Chelinta (Gelencze). 

. Ilieni (Ilyefalva). 

. Lemnia (Lemhény). 

. Lisn’u (Lisznyo). 

. Poian (Kézdiszentkereszt). 

. Turia (Torja). 

. Aidea (Abasfalva). 

. Bodogaia (Alsoboldogfalva). 

- Bezidul nou (Bézédujfalu). 

. (Sovarad). 

. Aita-Seac’ (Szarazajta). 

. Eliseni (Székelyszenterzsébet). 

- Odorheiu (Székelyudvarhely). 

. Jacu (Olahzsakod). 

. Joseni (Gyergyoalfalu). 

. Sandominic (Csikszentdomokos). 
. Frumoasa (Szépviz). 

. Ghimes-Faget (Gyimesbiikk). 

. Gheorgheni (Gyergyoszentmiklos). 
Voslab (Gyergyovaslab). 

. Santandrei (Nyaradandrasfalva). 
. Bolintineni (Nyaradbalintfalva). 
. Roteni (Harasztkerék). 

. Craciunesti (Nyaradkaracsony). 
. Ivinegti (Kebeleszentivany). 

. Targu-Muregs (Marosvasarhely). 
. Sardu-Nirajului (Székelysard). 

. Troita (Szentharomsag). 

. Laureni (Szentlérincz). 

. Tirimioara (Kisterem). 


B) Dioecesi Magno-Varadinensi: 


. Amat (Amacz). 

. Satmarel (Szatmarzsadany). 
. Ciumesti (Csomak6z). 

. Domanesti (Domahida). 

. Ghenciu (Gencs). 

. Moftinul-Mic (Kismajtény). 
. Carei (Nagykaroly). 

. Resighea (Reszege). 

. Sanisliu (Szaniszlo). 

. Andrid (Endréd). 

. Dindegti (Erdengeleg). 

. Tiream (Mezéterem). 

. Vezend (Vezend). 

. Portita (Portelek). 

. Eriuadon (Eradony). 

16. Curtuiuseni (Erkértvélyes). 
17. Tarcea (Ertarcsa). 

18. Galogpetreu (Galospetri). 
19. Pigscolt (Piskolt). 

20. Vagad (Vasad). 

21. Cheniz (Erkenéz). 

22. Silindru (Erselind). 


C) Dioecesi Maramuresensi: 


. Culciul-mare (Nagykoles). 
Boghis (Csengerbagos). 

. Oar (Ovari). 

. Petea (Pete). 

Doba (Szamosdob). 

. Vetis (Vetés). 

. Botiz (Batizvasvari). 

. Satu-Mare (Szatmar). 

- Odoreu (Szatmarudvari). 
Jojib (Jozsefhaza). 


Contrariis quibuscumque minime obstantibus. 
Datum Romae, ex Aedibus Sacrae Congregationis pro Ecclesia Orien- 
tali, die 9 Aprilis a. 1934. 


A. Card. SIncERO, Episcopus Praenestin., a Secretis. 


L. &S. 
I. Cesarini, Adsessor. 


SACRA CONGREGATIO RITUUM 


I 
PICTAVIEN. 


BEATIFICATIONIS ET CANONIZATIONIS VEN. SERVAE DEI IOANNAE ELISABETH 
BICHIER DES AGES CONFUNDATRICIS INSTITUTI FILIARUM CRUCIS VULGO 
SORORUM 8. ANDREAE. 


SUPER DUBIO 
An et de quibus miraculis constet, in casu et ad effectum de quo agitur 


In eo praeclaro sanctorum agmine, quos decurrente sacratissimo nuper 
celebrato redemptionis anno, Sshmus D. N. ad supremos canonizationis 
honores evexit, prior tempore S. Andreas Hubertus Fournet exstitit, gallici 

cleri ornamentum et decus, qui praeclaram Ecclesiae hereditatem reliquit, 
Congregationem Filiarum Crucis. 

Nondum autem elapso ab eius canonizatione anno, quae sollemni die 
Pentecostes contigit, beatificationis honoribus eam iam properare feliciter 
videmus fortissimam virginem, Ven. Ioannam Elisabetham Bichier des Ages, 
quae in Instituto condendo adiutricem operam sanctissimo viro ita prae- 
stitit, ut eam spiritualis illius aedificii primarium lapidem merito dixeris. 

Ea nobilissimo genere in Gallia anno 1773 in avita arce des Ages orta, 
intra Bituricensis archidioecesis fines, quum vigesimum quartum aetatis 
annum ageret, saeviente in Gallia persecutionis aestu, ad rusticas quasdam 
remotas in agris aedes, longo confecto itinere, cum aliis fidelibus clam acce- 
dere consueverat, sua pietate adacta, ut Missae sacrificio adesset et sacra- 
mentis reficeretur. Eo loci S. Andreas Hubertus Fournet, parochus Mallia- 
censis, mortis pericula spernens, saepius se conferebat, ut dispersas, quo 
modo posset, oves colligeret et spirituali pabulo aleret. 

Piissimam puellam, quae iam virginale propositum animo conceperat, 
solidaque iam virtute praestabat, obviam primum 8S. Andreas Hubertus 
ineunte anno 1798 habuit, eo rustico in tugurio, quo sacri ministerii causa 
convenerat; statimque vir Dei eius animae puritatem et celsitudinem agno- 
vit. Quo factum est, ut, quum postea S. Andreas Hubertus, remisso pro- 
cellae fervore, puellis, pauperioribus praesertim, instituendis, providere 
statuisset, Ioannam Elisabetham in partem consilii ‘acciverit. Res ex 
voto adeo feliciter sucgessit, tantaque alacritate Ioanna Elisabetha, 
sanctissimo suae conscientiae moderatore Andrea Huberto dirigente, 
opus suscepit, ut nova religiosa Congregatio brevi fundata ac mire pro- 
pagata uberrimos iam tunc ad salutem animarum fructus referre coeperit. 
Qua in re vivide Ven. Servae Dei sanctimonia effulsit, omnium virtutum 
sororibus praebens exemplum, invictoque animo res asperas perferendo. 
Perfuncto sibi a Deo dato munere, die.26 Augusti mensis anno 1838 aetatis 
suae anno sexagesimo quinto Podii sanctissime obiit. 

Sanctitatis fama, qua Dei famula statim floruit, percrebescente, Ordi- 
nariae inquisitiones atque postea Apostolicae rite habitae sunt. Die 13 Maii 
mensis anno 1891 Leo XIII fel. ree. Commissionem introductionis causae 
obsignavit. Anno 1928 coram Ssmo D. N. Sacrae Huius Congregationis 
Generalia Comitia, super virtutibus habita sunt, et die 23 Martii approba- 
tionis decretum editum est. 

Apostolica auctoritate duo in Pictaviensi dioecesi confecti sunt proces- 
sus super duabus miris sanationibus Venerabilis Servae Dei intercessione 
’ a Deo, ut ferebatur, patratis. De quorum iuridica vi die 18 Aprilis mensis 
a. 1928 favorabile editum fuit decretum, sed quoniam prior quae proposita 

fuerat sanatio seposita fuisset, et altera interim mira sanatio Parmae eve- 
nisset, novus Apostolicus constructus est processus, qui die 24 Ianuarii a. 
huius iuridice validus est agnitus. Parmensis sanatio itaque priori Picta- 
viensi, quae fuit seposita, suffecta est. Brevi sermone de utraque attingetur. 

Soror Maria Angelina, in saeculo Immaculata Aldorasi, e Congregatione 
Filiarum Crucis vulgo Sororum S. Andreae, anno 1920 nonnulla gastrici 
morbi indicia persensit. Temporis tractu morbus factus est gravis ita ut 
elapsi anni sub initio radiographicum experimentum infraparietale ulcus 
in pylorico antro exstare patefecerit. Chirurgicam operationem exsequi 
imprudens visum est saltem ob extremam infirmae debilitatem. Quam 
tamen operationem, morbo in peius ruente, uti unicum possibile remedium, 
ne certae morti Soror occurreret, medicus consiliatus est. Attamen Soror 
M. Angelina noluit operationi se subiicere. Hoc Septembris mensis initio, 
anno 1933, Parmae contingebat. 

Hisce in adiunctis, novendiales preces infirma et consodales, generalis 
superiorissae iussui obtemperantes, die 7 Septembris mensis effundere 
coeperunt ut Deus, Ven. Ioanna Elisabetha intercedente, sanationem lar- 
giretur. Ultima precum die, circa horam quintam cum dimidio ante meri- 
diem, Maria Angelina, quasi quid e stomacho avelleretur sensit, et perfecte 
sanata facta est ita, ut ad pristina vel laboriosa officia subito restituta 
fuerit: quam perfectam sanationem radiographicae tabulae die 19 eiusdem 
mensis, aliaque posteriora experimenta nuperrime habita evidenter con- 
firmant. Praeter naturae leges sanationem hanc evenisse tres Periti ex 
officio ab H. 8. C. adlecti concorditer affirmant. 

Puella Lea Laverré, undecim annos nata, cum apud Filias Crucis, 
Pictavii, educanda versaretur, Maio mense ineunte, anno 1925 gravissima 
tussi prius affecta fuit, cui bronco-pulmonites capillaris purulenta successit. 
Puris vomitiones frequentes et abundantes morbum esse gravissimum evi- 
denter indicabant. Morbus adeo vel ab initio invaluit, ut morientium sacra- 
mentis infirma fuerit munita. Quum fere nulla amplius recuperandae vale- 
tudinis spes affulgeret, novendiales preces ad sanationem obtinendam, 
aliaeque frequentesque invocationes ad Venerabilis Ioannae Elisabethae 
patrocinium conciliandum a Sororibus et ab infirmae familia ferventer 
effusae sunt. Quin immo Venerabilis imagines et de eius reliquiis parti- 
culae appositae sunt infirmae eamque subucula induerunt, quae Venera- 
bilis sepulcro Podii fuerat admota. 

Die 11 Iunii, iisdem gravissimis perseverantibus morbi conditionibus, 
hora matutina septima puella placido somno correpta fuit. Bis experge- 
facta ut aliquantulum cibi sumeret iterum obdormivit usque ad secundam 
post mediam noctem horam. Mane facto medicus stupens miraculum fas- 

sus est. Praeter omnes naturae leges sanationem hanc evenisse tres periti 
ex officio a 8. H. ©. acciti sine ulla haesitatione conclamant. 

De sanatione Leae Laverré una cum alia sanatione, primo loco posita, 
Antepraeparatoria Congregatio apud Rmhum Cardinalem Camillum Lau- 
renti, Causae Ponentem seu Relatorem, die 5 Februarii anno 1929 coacta 
est. Cui successit Praeparatoria, in qua prior sanatio fuit seposita. 

De sanatione Sororis Angelinae Antepraeparatorius coetus apud eum- 
dem Rmum Cardinalem die 6 Februarii anni huius habitus est. 

In Praeparatoriis comitiis die 27 Februarii coadunatis de utraque sana- 
tione seu Sororis Angelinae seu Leae Laverré actum est. Novissima vero 
Congregatio die 24 huius mensis coram Ssmo D. N. habita est, in qua 
Rmus Cardinalis Laurenti, Causae Ponens seu Relator, dubium proposuit 
disceptandum: An et de quibus miraculis constet, in casu et ad effectum de 
quo agitur. Rmi Cardinales, Officiales Praelati et PP. Consultores suam 
aperuerunt sententiam, quas Beatissimus Pater benigne excepit. 

Diem vero hance 29 Aprilis mensis, Dominicam IV post Pascha, claris- 
simo martyri Petro sacram, elegit ut suum proferret iudicium. 

Quapropter ad se Rmum Cardinalem Camillum Laurenti, S. R. C. 
Praefectum et Causae Relatorem, nec non R. P. Salvatorem Natucci, 
Fidei Promotorem generalem, meque infrascriptum Secretarium accivit, 
et Eucharistica Hostia religiose litata pronunciavit: Constare de duobus 
miraculis a Deo per Ven. Ioannae Elisabethae Bichier des Ages intercessio- 
nem patratis, nempe: de instantanea perfectaque sanatione tum Sororis Mariae 
Angelinae a gravi ulcere pylorico, tum Leae Laverré a gravissima bronco- 
pulmonite capillari. 

Hoc autem decretum promulgari et in acta S. R. C. referri mandavit. 

Datum Romae die 29 Aprilis a. D. 1934. 


C. Card. LAURENTI, Praefectus. 
L. S. 


A. Carinci, Seeretarius. 

II 


PICTAVIEN. 


BEATIFICATIONIS ET CANONIZATIONIS VEN. SERVAE DEI IOANNAF ELISABETH 
BICHIER DES AGES CONFUNDATRICIS INSTITUTI FILIARUM CRUCIS VULGO 
SORORUM 8. ANDRNAE. 

SUPER DUBIO 

An, stante virtutum et duorum miraculorum approbatione, tuto procedi possit 

ad sollemnem praedictae Venerabilis Beatificationem. 


Ea nunquam excident, mansura in aevum, suavissima Christi Domini 
verha: Sinite parrulos venire ad me. Quibus ea connectuntur gravia equi- 
dem ac terribilia, per quae iram divinam minatur suam iis qui secandaliza- 
verint unum ex his pusillis. Id causae fuit cur Ecclesia in explendo sibi 
divinitus mandato munere, docendi homines eosque sanctificandi, soller- 
tissima cura ac praecipuo amore animum semper intenderit ad inventam 
christianis moribus informandam: quam si seme! Christo arcte devinxeris, 
non inde facile sequuturae vitae vicissitudines divellent. At vero contrario 
nisu eo etiam spectat inimicus homo ut prohibeat a Christo pueros atque 
adolescentes, eosque nefario ausu ad impietatis castra mature pertrahat, 
ut iugi veluti captivitate sibi deinceps mancipati serviant. 

Cui malo occurrens misericors Dominus, eo praesertim tempore, quo 
maiore conatu christiani nominis osores suo nefario proposito exsequendo 
incumbebant, plures tum virorum, tum mulierum religiosas multiplicavit 
in Ecclesia familias, quae strenue iuventuti sancte instituendae adlabora- 
rent. Quanto vero spirituali animarum emolumento id praestiterint atque 
praestent, vix est dicere. 

In hac nobili apostolatus palaestra, superiori saeculo ineunte, singu- 
lari laude Ven. Ioanna Elisabetha Bichier des Ages enituit, quae, prae- 
eunte ac dirigente S. Andrea Huberto Fournet, benemerentem Congrega- 
tionem Filiarum Crucis eo praesertim fine condidit, ut pauperioribus popu- 
laris coetus puellis educandis, et infirmis derelictis omnique ope destitutis 
sublevandis, operam suae filiae darent. 

Ioanna, Elisabetha, Maria, Lucia piis ac nobilibus parentibus Antonio, 
dynaste des Ages, quod castrum in archidioecesi Bituricensi, sed prope 
fines Pictaviensis dioecesis situm est, et Maria Augier de Moussac in parva 
urbe Blanc nata est anno ab ortu Christi 1773 die 5 Iulii. Eluxit mature 
in puella optima indoles et ad pietatem in Deum et caritatem in pauperes 
proclivis. Decennis Sororibus Hospitalariis Pictavii in urbe educanda tra- 
ditur, tantaque pietate et animi maturitate inter aequales enituit, ut, raro 


44 Acta Apostolicae Sedis - Commentarium Oficiale 


tune temporis exemplo, undecim vix annos nata, die 26 Decembris mensis 
anno 1784 et ad sacram synaxim fuerit admissa et sacro chrismate deli- 
buta. Quum domum non multo post rediisset, non solum a choreis aliisque 
nugis abhorrebat, sed orationi incumbere in deliciis habebat, et corpu- 
sculum asperitatibus afflictabat, patre tantam in puella virtutem admi- 
rante. Hune longa ac dira infirmitate laborantem diu noctuque assidua 
usque ad mortem, quae anno 1792 contigit, est solata. 

Gallica perturbatione adhuc debacchante, familiaribus rebus magna 
prudentia et supra aetatem sagacitate compositis, una cum matre in rus 
La Guimetiére secessit. Honestissimas a matre oblatas nuptias fortiter 
recusavit, quin immo die 5 Maii a. 1797 se Iesu et Mariae in perpetuum 
dicavit. Ne autem sacris privaretur, noctu plerumque, impervia loca, ubi 
S. Andreas Hubertus Fournet, ex Hispanico exsilio redux, occulte divina 
celebrabat mysteria, spretis periculis, uno sibi fideli famulo in socium 
adhibito, accedebat. Sanctus Sacerdos vix eam est alloquutus, et spiritum 
probavit, et magna de ea portendit. Venerabilis autem nostra illius mode- 
rationi se totam commisit. 

Politica perturbatione sedata, ad odia restinguenda, quae iamdiu com- 
pressa inter diversas civium classes ferociter exarserant, ad discordias com- 
pescendas, ad amicitias conciliandas, ad christianos mores inducendos, 
verbo ad reparandas ruinas, quas nupera seditio auxerat, Sanctus Andreas 
Hubertus, divini Pastoris instinctu motus, caritatis opera exercenda et 
pauperum educationem summo studio esse curandam perspexit. Rem cum 
Ioanna Elisabetha contulit, nullamque ea aptiorem ad tantum opus exse- 
quendum iudicavit. Nec eum spes fefellit. Nam Ioanna Flisabetha, mode- 
ratori suo morem gerens, Deo confisa, hoc sancte est exsecuta. 

Mirandum sane spectaculum, virginem conspicere nobilitate generis 
praeclaram, demisso habitu cultuque, pauperrimorum tuguria adire, 
infirmis sua manu inservire, eorum necessitatibus succurrere, putrida 
ulcera sanieque manantia tergere non abhorrentem: derelictas omnique 
ope destitutas puellas accire, et veluti tenerrimam matrem humanis chri- 
stianisque institutis eas excolere, ab impendentibus ex pauperie periculis 
eripere; quare factum est ut plures ex eius loci incolis tantae virtutis exem- 
plis perculsi Deo se reconciliare sategerint. Augescente autem puellarum 
instituendarum numerv Ioanna Elisabetha nonnullas probatae virtutis 
virgines sibi adiunxit, quibuscum communem vitam instauravit. 

Spiritualis haec familia, quae in rure la Guimetiére intra fines paroeciae 
de Bethines primitus fundata est, paullatim, praeter priorem fundatorum 


‘intentionem, facta est religiosa Congregatio cui, ob eorum in sanctam 


Crucem amorem, Filiarwm Crucis nomen inditum, cuius princeps domus 


* 

Podii (Ze Puy) intra Pictaviensis dioecesis fines est constituta. Vene- 
rabilis nostra Congregationis regulas ad mentem sancti sui moderatoris 
conscripsit. 

Quanta et qua animi fortitudine Venerabilis seu ex hominum malitia 
seu ex arctissima paupertate in’ qua enascens Congregatio versabatur, 
seu ob itinerum incommoda quae, ob fere centum novarum domorum 
fundationes, arripere cogebatur, sit passa, non facile dixeris. 

Virtutibus omnibus exornata, meritisque onusta die 26 Augusti mensis 
a. 1838 Podii purissimam animam Deo reddidit. 

Die 13 Maii mensis a. 1891 Beatificationis causa fuit introducta. Vir- 
tutibus heroicis eam fulsisse die 23 Martii a. 1928 decretum est. Duo mi- 
racula a Deo per eius intercessionem fuisse patrata nudius quintus est 
pariter decretum. 

Unum supererat discutiendum dubium: An, stante approbatione vir- 
tutum et duorum miraculorum, tuto procedi possit ad solemnem praedictae 
Venerabilis Beatificationem. Dubium hoc in Generali Congregatione, quae 
die 1 mensis huius coram Ssmo D. N. habita est, Rhus Cardinalis Camillus 
Laurenti, Causae Relator, proposuit. In affirmativam quotquot aderant 
seu Revmi Cardinales seu Officiales Praelati et PP. Consultores conces- 
sere sententiam: Beatissimus vero Pater, ut suam aperiret, hanc selegit 
diem sanctissimae Cruci recolendae sacram. Opportune quam maxime, 
ut quae, sanctae Crucis amore hoc titulo una cum 8S. Andrea Huberto 
suam Congregationem honestari voluit, rursus et ipsa hodie honestetur, 
et ad Beatificationis honores veluti ab ipso Sancto manu ducatur, cuius 
centesimum ad caelum natale hoc anno die 13 mensis huius in eo est ut 
celebretur. 

Quapropter ad se accitis Rmo Cardinali Camillo Laurenti, 8. R. C. 
Praefecto et Causae Ponente seu Relatore, R. P. Salvatore Natucci, Fidei 
generali Promotore, meque infrascripto Secretario, sacrosancto Euchari- 
stico sacrificio devotissime oblato, Ssmus D. N. pronunciavit: Tuto procedi 
posse ad sollemnem Venerabilis Ioannae Elisabethae Bichier des Ages Beati- 
ficationem. 

Hoe autem decretum publici iuris fieri, in acta S. R. C. referri et Apo- 
stolicas Litteras sub anulo Piscatoris de Beatificationis solemnibus in 
Vaticana Basilica quandocumque celebrandis, expediri mandavit. 

Datum Romae, die 3 Maii a. D. 1934. 


C. Card. LAURENTI, Praefectus. 
L. 8. 


A. Carinci, Secretarius. 

ACTA TRIBUNALIUM 


SACRA ROMANA ROTA 


Citatio edictalis 


ROMANA 


NULLITATIS MATRIMONII (FASANELLI-STACCIOLI) 


Cum ignoretur locus actualis commorationis Clarae Staccioli, in causa 
conventae, eamdem citamus ad comparendun, sive per se, sive per procu- 
ratorem legitime constitutum, in sede Tribunalis S. R. Rotae (Roma, via 
della Dataria, 94) die 11 Octobris 1934, hora 12, ad concordandum de 
dubio disputando, vel infrascripto subscribendo, et ad diem designan- 
dam qua habebitur Turnus Rotalis pro causae definitione: 


An constet de nullitate matrimonii in casu. 


Ordinarii locorum, parochi, sacerdotes et fideles quicumque notitiam 
habentes de loco commorationis praedictae Clarae Staccioli curare de- 
bent, ut de hac edictali, citatione ipse moneatur. * 


L. + S. G. Heard, Ponens. 
Ex Cancellaria Tribunalis S. R. Rotae, die 30 Iunii 1934. 
Adv. T. Tani, Notarius. 


* Etant inconnu le lieu de la demeure actuelle de M. Claire Staccioli, défen- 
deresse en cette cause, Nous la citons 4 comparaitre, par propre personne ou 
par un procureur légitimement constitué, au siége du Tribunal de la S. Rote 
Romaine (Roma, via della Dataria, n. 94), le t1 Octobre 1934, 4 12 heures pour 
concorder ou souscrire le doute ci-dessous rapporté, et fixer le jour de la déci- 
sion de la cause devant la Rote. 


Conste-t-il de la nullité du mariage dans ce cas? 


Les Ordinaires des lieux, les curés, les prétres, les fidéles ayant connais- 
sance du lieu de la résidence de la dite M. Claire Staccioli, devront, dans la 
mesure du possible, l’avertir de la présente citation. 


Diarium Romanae Curiae 


DIARIUM ROMANAE CURIAE 


Lunedi, 11 Giugno 1934, Sua Santité ha ricevuto in so- 
lenne Udienza S. E. il Sig. Dott. LEanpro Pita ROMERO, 
Ambasciatore Straordinario e Plenipotenziario di Spagna, 
per la presentazione delle Lettere Credenziali. 


Lunedi, 25 Giugno, la medesima Santité Sua ha rice- 
vuto in solenne Udienza S. E. Sir CaRLo WINGFIELD, Inviato 
Straordinario e Ministro Plenipotenziario di Gran Bretagna, © 
per la presentazione delle Lettere Credenziali. 


SEGRETERIA DI STATO 


NOMINE 


Con Biglietti della Segreteria di Stato, il Santo Padre Pio XI, felicemente 
regnante, si é degnato di nominare: 


Camerieri Segreti Soprannumerari di S. S.: 


7 Dicembre 1933. Monsig. Giovanni Mrkovié¢, della diocesi di Veglia. 
4 Gennaio 1934. Monsig. Sisto Campagnoli, della diocesi di Carpi. 
18 » » Monsig. Zaccaria Vahaparambil, della diocesi di Changa- 
nacherry. 
8 Marzo Monsig. Giuseppe Podavil, dell’amministrazione apostolica 
di Uzhorod. 
Monsig. Nicola Antal, della medesima amministrazione apo- 
stolica. 

Monsig. Giuseppe Heger, della diocesi di Brno. 
Monsig. Giuseppe Neubauer, della medesima diocesi. 
Monsig. Giuseppe Lombardi, della diocesi di Terni. 
Monsig. Martino Petrucci, della diocesi di Todi. 
Monsig. Ferdinando Ressel, dell’archidiocesi di Olomouc. 
Monsig. Federico VaSek, della medesima archidiocesi. 
Monsig. Giuseppe VaSica, della medesima archidiocesi. 
Monsig. Antonio Polansky, della medesima archidiocesi. 
Monsig. Alessandro Adami, dell’archidiocesi di Cosenza. 
Monsig. Giuseppe Petrone, della medesima archidiocesi. 
Monsig. Domenico Raimondi. della diocesi di Acqui. 
Monsig. Adriano Tarulli, della diocesi di Matelica. 
Monsig. Pietro Marani, della medesima diocesi. 

19 Aprile 1934. Monsig. Francesco Bertoglio (Roma). 
26 » » Monsig. Nicola Dizonno, dell’archidiocesi di Bari. 
Monsig. Antonio Masellis, della medesima archidiocesi. 


» » 
» » » Monsig. Vincenzo Storelli, della medesima archidioeesi. 
» » »  Monsig. Giuseppe Gisbertz, della diocesi di Aquisgrana. 
» » » Monsig. Francesco Goijaerts, della diocesi di Bois-le-Duc. 
3 Maggio » Monsig. Giovanni Chmielnikowski, della diocesi di Pre- 
mislia dei Latini. 
» » » | Monsig. Michele Gérnicki, della medesima diocesi. 
» » »  Monsig. Alessandro Tichy, della diocesi'di Alba Reale. 
» »  Monsig. Stefano Zaborszky, della medesima diocesi. 
5 » »  Monsig. Enrico Wagner, dell’archidiocesi di Colonia. 
10 » »  Monsig. Francesco Zaraga (Roma). 
»  Monsig. Luigi Sartori, della diocesi di Treviso. 


Camerieri d’Onore in abito paonazzo di S. S.: 
13 Aprile 1933,Monsig. Antonio Claudio de Mello, della diocesi di Sobral. 


» > » Monsig. Gongalo de Oliveira Lima, della medesima diocesi. 
25 Febbraio 1934. Monsig. Francesco Morabito, dell’archidiocesi di Reggio 
Calabria. 

15 Marzo »  Monsig. Giovanni Stanék, della diocesi di Brno. 

» » »  Monsig. Francesco VSetetka, della medesima diocesi. 

5 Aprile » Monsig. Agostino Hensl, dell’archidiocesi di Olomouc. 

> »  Monsig. Giuseppe Hanak, della medesima archidiocesi. 
26 » »  Monsig. Giuseppe Fritzen, della diocesi di Aquisgrana. 

» » » Monsig. Giuseppe Schmalohr, della medesima diocesi. 

3 Maggio » Monsig. Pietro Perciballi (Roma). 


Cu:nerieri d’onore di Spada e Cappa Soprannumerari di S. S.: 


8 Febbraio 1934. 11 sig. Giovanni Wancura, dell’archidiocesi di Vienna. 
» » » Il sig. Ottone Wiesinger, della medesima archidiocesi. 
20 Marzo » Il sig. Ignazio Brand, della diocesi di Southwark. 
19 Aprile » ll sig. Alfredo Ciani (Roma). 


Cappellani Segreti d’onore di S. S.: 
7 Febbraio 1934. Monsig. Filippo Onori, della diocesi di Sutri. 


NECROLOGIO 


31 Maggio 1934. Mons. Martino Gerolamo Izart Arcivescovo di Bourges. 
10 Giugno » Monsig. Riccardo Sepulveda, Vescovo tit. di Sofene. 
13 > »  Monsig. Pasquale Keklikian, Vescovo di Adana degli Ar- 
meni. 
24 > » Monsig. Bernardo Martinez y Noval, Vescovo di Almeria, 

“ANNUARIO PONTIFICIO. per ranno 1934 
Ritratte af S. S. Pio XI, 1804, in tela, in: 
fn Roma L. 30— In Italia’ L. <Estero 


-CANTUS QUI DESIDERANTUR IN RITUALS. 


ROMANO. In-12°, pp, 24, carta indiana. . .. 


TRACT ATUS CANONICUS DE MATRIMONIO — 


cura et studio PETRI Card. GASPARRI coneifnatus. Editio novaad 

mentem Codicis I. C. - Vol. J, pp. 473 - Vol. II, cam allegatis, pp: 620, 

Volumina partim corio, partim linteo eontecta, 


_ COLLECTIO PRECUM PIORUMQUE OPERU.' 


quibus Romani Pontifices in favorem omnium christifidelium aut 
quorumdam coetuum personarum Indulgentias adnexucrunt ab . 
1809 ad 1928. Editio in-18°, xn-480, linteo 
cum titulo impresso . . : — 


CODIFICAZIONE CANONICA ORIENTALE - FONTI # 
Fase. I. Testi vari di diritto muovo (1550-1902) - Parte prima 9% — 98— 36 — 
Fase. I], Testi vari di diritto muovo (1550-1902) - Parte seconda {9% — _ 
Fase. Disciplina antiochena I, Nomocanone di ‘Bar 

Hebreo . . . 13— 16— 

Fase. IV. Disciplina caldea: L Deets 

orientale); Collectio canonum a’ 


sus de Nisibe . 15 — 18 — — 
Fase. V. _Disciplina alessandrina (Etiopi): Testi di, diritto anticht 
e. moderni riguardanti gli Etiopi. . . 
Fase. Vi. Disciplina alessandrina: Testi di diritto antichi 
~danti gli Etiopi . . . %— 33— 
Fasc. Vil. ‘Disciplina armena: Testi ai diritto armeno 
Pasc. VIII, Studi storici sulle fonti del Diritto orlentale 50 — 
~ Fase. IX. Disciplina generale antica (sec. u-IxX) . . . . — 
Fase, X. Disciplina bizantina Testi di diritto partic: 
lare dei Rumeni-. . . 5 —. 55— 
Fase. XL Disciplina bizantina (Rate): ai diritto patiolare 
dei Ruteni .. 60 — 73— 
XII. Disciplina antiochéna Alaronit: Testi Airitto 


Mone. Massimo. LA NOSTRA FEDE. Le basi e la sintesi del 
Domma Cattolico, Quarta edizione, in-19, pp. 908. ... . . .7,50 850 10=— 
| heeye chiara della dottrina cattolica perle persone colte,§ 

Recentissime pubblicazioni: 


ORDO DIVINI OFF ICil recitandi sacriqué peragendi 


iuxta kalendarium Universalis Ecclesiae pro anno Domini 1935. 


Editio diligentissime revisa, perutilibus additionibus aucta singulis diebus, et com- 
posita iuxta novissimas editiones Missalis ac Breviarii Romani atque decreta S. R. C. 


Romae L. 2,10 _In Italia L. 23,30  Apud exteros L. 


Bditio Leonina Manualis (Sine commentariis Ferrariensis, sine apparatu critico). 
S. THOMAE DE AQUINO 


DOCTORIS ANGELICI 


SUMMA CONTRA GENTILES 


Textus criticus depromptus est ex Tomis XIII-X V celeberrimae Editionis Leoninae Operum 
Omnium 8S. Thomue Aq, incoeptae inssu Leonis PP. XIII f. r. — In-8°, pagg. vin-584. 


Romae Lib. Italiae Lib.  Apud exteros Lib. 96 — 
\ 


Commissio Leonina eodem modo editura est editionem criticam manualem Summae 
Theologicae. 


SYNODUS DIOECESANA CLAVARENSIS 


TERTIA in Cathedrali Basilica -B. M, V. de Horto ab litho 
et Reviio D. Episcopo AMADEO CASABONA habita diebus XVII- 
XIX Octobris MCMXXXIII. -— In-8°, pp. xxxu-204 18— 19— — 


PONTIFICALE ROMANUM Summorum Pontificum 
lussu editum et a BENEDICTO XiV Pont. Max. recognitum et 
castigatum. Quattro volumi in-folio, nei margini em. 30% X< 44%, 
luce della siampa 22>< 33, in carta ottima, rosso e nero, con illu- 
strazioni. 
Perfetta riproduzione della edizione curata dalla 
Riha Camera nel 1 con utili e preziose aggiunte che 
la completano. | quattro volumi (I, Ii, e si vendono: 
In fogli sciolti. . . 


Legati in pelle sigrino al doreo, ‘tela aut piani, dorato, 


Legati in tutto chagrin, con fre e croce in oro sui pian, ta lio 


Fuori dijRoma, spese di porto in pid, 


OECRETUM DE COLORE VIOLACEO, 24 tuau 


1933 (S.C: Con tavola colori per le vesti di lana 

